KOMISSION TIEDONANTO NEUVOSTOLLE

neuvoston direktiivin 2006/112/EY 395 artiklan mukaisesti

1.TAUSTAA

Neuvosto voi yhteisestä arvonlisäverojärjestelmästä 28. marraskuuta 2006 annetun neuvoston direktiivin 2006/112/EY, jäljempänä ”alv-direktiivi”, 395 artiklan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisen verovilpin tai veron kiertämisen estämiseksi. Koska menettelyllä vahvistetaan poikkeuksia alv:tä koskeviin yleisiin periaatteisiin, poikkeusten tulisi olla oikeasuhteisia ja soveltamisalaltaan rajoitettuja.

Itävallan tasavalta on komission 23. joulukuuta 2015 saapuneeksi kirjaamalla kirjeellä pyytänyt lupaa ottaa käyttöön toimenpiteen, joka poikkeaa matkatoimistojen voittomarginaalijärjestelmästä. Komissio on alv-direktiivin 395 artiklan 2 kohdan mukaisesti antanut Itävallan tasavallan pyynnön tiedoksi muille jäsenvaltioille 20. huhtikuuta 2016 päivätyllä kirjeellä. Komissio ilmoitti Itävallan tasavallalle 21. huhtikuuta 2016 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.

2.PYYNTÖ

Alv-direktiivin 306–310 artiklassa säädetään matkatoimistojen voittomarginaalijärjestelmästä, jossa vero suoritetaan ainoastaan asiakkaan maksaman hinnan (joka ei sisällä alv:a) ja matkatoimiston tosiasiallisten kustannusten välisestä erotuksesta (marginaalista). Tätä järjestelmää sovelletaan, jos matkatoimisto toimii omissa nimissään eikä pelkästään välittäjänä.

Marginaalin osalta 308 artiklassa säädetään seuraavaa: ”Tämän matkatoimiston suorittaman yhden palvelun veron perusteena ja sen 226 artiklan 8 alakohdassa tarkoitettuna arvonlisäverottomana hintana pidetään matkatoimiston katetta, eli asiakkaan maksaman arvonlisäverottoman kokonaishinnan ja toisten verovelvollisten matkatoimistolle luovuttamista tavaroista ja suorittamista palveluista aiheutuneiden todellisten kustannusten välistä erotusta, jos nämä liiketoimet välittömästi koituvat matkustajan hyväksi.”

Euroopan unionin tuomioistuin on päätöksessään todennut, että mainitussa artiklassa ei säädetä minkäänlaisesta mahdollisuudesta määrittää matkatoimistojen voittomarginaalin veron perustetta kokonaisuutena, minkä vuoksi veron peruste on laskettava erikseen kullekin matkatoimiston tarjoamalle yksittäiselle palvelusuoritukselle.

Itävalta haluaa pyynnössään poiketa alv-direktiivin 308 artiklasta, sellaisena kuin Euroopan unionin tuomioistuin on sitä tulkinnut. Se haluaa antaa matkatoimistoille mahdollisuuden laskea yhtä vuotta koskeva yksittäinen voittomarginaali kaikille sellaisille matkapalvelusuorituksille, jotka kuuluvat erityisen alv-järjestelmän piiriin (eli silloin, kun matkatoimisto ei toimi välittäjänä).

3.KOMISSION KANTA

Kun komissio vastaanottaa alv-direktiivin 395 artiklan mukaisia hakemuksia, se tarkastelee niitä sen varmistamiseksi, että niiden hyväksymistä koskevat perusedellytykset täyttyvät, toisin sanoen että ehdotettu erityistoimenpide yksinkertaistaa verovelvollisia ja/tai verohallintoa koskevia menettelyjä tai että ehdotuksella estetään tietyntyyppistä verovilppiä tai veron kiertämistä. Tällaisissa tapauksissa komissio on aina noudattanut varovaista lähestymistapaa varmistaakseen, etteivät poikkeukset heikennä yleisen alv-järjestelmän toimintaa ja että ne ovat soveltamisalaltaan rajallisia sekä tarpeellisia ja oikeasuhteisia.

Lisäksi Euroopan unionin tuomioistuin on todennut, että arvonlisäverodirektiivin 395 artiklan soveltamisessa toteutettavien toimenpiteiden, joiden tarkoituksena on veronkannon yksinkertaistaminen tai tietyntyyppisen verovilpin ja veron kiertämisen estäminen, on oltava tarpeellisia ja tarkoituksenmukaisia niillä tavoitellun erityisen päämäärän saavuttamiseksi ja niiden tulee haitata mahdollisimman vähän alv-direktiivin tavoitteiden ja periaatteiden toteutumista.

Mainitusta Euroopan unionin tuomioistuimen päätöksestä johtuu näin ollen, että alv-direktiivin 395 artiklaan voidaan myöntää poikkeuksia ainoastaan, jos jonkin jäsenvaltion erityistilanne edellyttää erityistä toimenpidettä. Tässä tapauksessa ei kuitenkaan ole esitetty perusteita sille, miksi tällainen yksinkertaistuksena pyydetty poikkeus olisi erityisen tarpeen Itävallassa. Matkatoimistojen erityisjärjestelmää sovelletaan kaikkialla EU:ssa ja marginaali on laskettava kaikissa jäsenvaltioissa samalla tavalla eli erikseen kullekin palvelusuoritukselle. Jos kaikissa jäsenvaltioissa tasavertaisesti sovellettavan tilanteen muuttamiseksi myönnettäisiin poikkeus, tämä ei vastaisi tavanomaista menettelyä, jossa neuvosto hyväksyy yksimielisesti alv-direktiiviä koskevan muutoksen komission ehdotuksen perusteella ja Euroopan parlamenttia kuultuaan.

Lisäksi komissio katsoo, että tällainen poikkeustoimenpide antaisi Itävaltaan sijoittautuneille matkatoimistoille erityisen edun muihin jäsenvaltioihin sijoittautuneisiin matkatoimistoihin nähden. Koska verotuspaikka on sama kuin sijoittautumispaikka, tällainen etu aiheuttaisi kilpailuun liittyviä ongelmia sisämarkkinoilla, varsinkin kun asiakkaat ostavat tällaisia palveluja yhä useammin verkossa. Jos poikkeus myönnettäisiin, Itävaltaan sijoittautuneet (tai sinne muuttavat) matkatoimistot voisivat laskea yhtä kalenterivuotta koskevan kokonaisvoittomarginaalin. Toisin kuin muiden jäsenvaltioiden matkatoimistot, ne voisivat näin ollen konsolidoida joistakin suorituksista johtuvat negatiiviset marginaalit ja muista suorituksista saadut positiiviset marginaalit. Tämän ansiosta niiden tarvitsisi maksaa vähemmän arvonlisäveroja valtiolle.

Komissio ehdotti uutta matkatoimistojen arvonlisäverojärjestelmää jo vuonna 2002. Neuvosto ei kuitenkaan päässyt yksimielisyyteen (muutetusta) ehdotuksesta, ja loppujen lopuksi komissio peruutti ehdotuksensa vuonna 2014. Tästä huolimatta komissio tutkii edelleen mahdollisuutta parantaa tarvittaessa tätä järjestelmää ottaen huomioon edellä mainitun matkatoimistoja koskevan Euroopan unionin tuomioistuimen päätöksen vaikutukset sekä Euroopan unionin tulevan alv-lainsäädännön tärkeimmäksi ohjenuoraksi hyväksytyn periaatteen, jonka mukaan verotus tapahtuu määräjäsenvaltiossa. Komissio on kehittänyt tätä periaatetta alv-toimintasuunnitelmassa. Tätä varten komissio käynnistää pian tutkimuksen arvioidakseen koko matkatoimistojen verotusjärjestelmää (mukaan lukien marginaalin laskentamenetelmä), joka tällä hetkellä perustuu alkuperään. Sen tarkoituksena on mm. lieventää hallinnollista taakkaa.

4.PÄÄTELMÄ

Edellä mainittujen tekijöiden vuoksi komissio ei hyväksy Itävallan tasavallan esittämää pyyntöä.